CELEX: 32013D0658
Language: el
Date: 2013-11-13 00:00:00
Title: 2013/658/ΕΕ: Εκτελεστική απόφαση της Επιτροπής, της 13ης Νοεμβρίου 2013 , σχετικά με την απόρριψη αίτησης καταχώρισης στο μητρώο των εγγυημένων παραδοσιακών ιδιότυπων προϊόντων που προβλέπεται στον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου [Pomazánkové máslo (ΕΠΙΠ)] [κοινοποιηθείσα υπό τον αριθμό C(2013) 7615]

15.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 305/22
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Νοεμβρίου 2013
   σχετικά με την απόρριψη αίτησης καταχώρισης στο μητρώο των εγγυημένων παραδοσιακών ιδιότυπων προϊόντων που προβλέπεται στον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου [Pomazánkové máslo (ΕΠΙΠ)]
   [κοινοποιηθείσα υπό τον αριθμό C(2013) 7615]
   (Το κείμενο στην τσεχική γλώσσα είναι το μόνο αυθεντικό)
   (2013/658/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 50 παράγραφος 1 του κανονισμού (ΕΕ) αριθ. 1151/2012, η Επιτροπή ολοκλήρωσε την εξέταση της αίτησης καταχώρισης της ονομασίας «Pomazánkové máslo» ως εγγυημένου παραδοσιακού ιδιότυπου προϊόντος, η οποία διαβιβάστηκε από την Τσεχική Δημοκρατία και παραλήφθηκε στις 22 Δεκεμβρίου 2010.
            
         
               (2)
            
            
               Η Επιτροπή ενημέρωσε την Τσεχική Δημοκρατία την 1η Απριλίου 2011 ότι η ονομασία «máslo» έχει καθοριστεί και υπόκειται σε όρους χρήσης δυνάμει του κανονισμού (ΕΚ) αριθ. 1234/2007 του Συμβουλίου (2) και ειδικότερα του άρθρου 115 και του παραρτήματος XV, που απαιτεί ιδίως περιεκτικότητα σε γαλακτικές λιπαρές ουσίες ίση ή μεγαλύτερη από 80 % αλλά μικρότερη από 90 %. Ωστόσο, από την περιγραφή του προϊόντος προκύπτει ότι η ονομασία «Pomazánkové máslo» δεν πληροί τους όρους αυτούς. Κατόπιν προσφυγής λόγω παράβασης, ασκηθείσας από την Επιτροπή στις 25 Ιανουαρίου 2011, το Δικαστήριο επιβεβαίωσε στην απόφασή του της 18ης Οκτωβρίου 2012, στην υπόθεση C-37/11, τη μη συμμόρφωση της ονομασίας «Pomazánkové máslo» με τις ανωτέρω διατάξεις του κανονισμού (ΕΚ) αριθ. 1234/2007.
            
         
               (3)
            
            
               Ωστόσο, το άρθρο 2 παράγραφος 3 του κανονισμού (ΕΕ) αριθ. 1151/2012 ορίζει ότι «ο παρών κανονισμός εφαρμόζεται με την επιφύλαξη άλλων ειδικών διατάξεων της Ένωσης που αφορούν τη διάθεση προϊόντων στην αγορά και, ειδικότερα, την ενιαία κοινή οργάνωση των αγορών […]»· στο πλαίσιο αυτό, διαπιστώνεται ότι η αίτηση καταχώρισης της ονομασίας «Pomazánkové máslo» ως εγγυημένου παραδοσιακού ιδιότυπου προϊόντος δεν τηρεί τον κανονισμό (ΕΚ) αριθ. 1234/2007, και ιδίως το άρθρο 115 και το παράρτημα XV.
            
         
               (4)
            
            
               Βάσει των ανωτέρω στοιχείων, η αίτηση καταχώρισης της ονομασίας «Pomazánkové máslo» πρέπει να απορριφθεί.
            
         
               (5)
            
            
               Το μέτρο που προβλέπεται στην παρούσα απόφαση είναι σύμφωνο με τη γνώμη της επιτροπής για την πολιτική ποιότητας των γεωργικών προϊόντων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η αίτηση καταχώρισης της ονομασίας «Pomazánkové máslo» απορρίπτεται.
   Άρθρο 2
   Η παρούσα απόφαση απευθύνεται στην Τσεχική Δημοκρατία.
   
      Βρυξέλλες, 13 Νοεμβρίου 2013.
      
         
            Για την Επιτροπή
         
         Dacian CIOLOȘ
         
            Μέλος της Επιτροπής
         
      
   
   
      (1)  ΕΕ L 343 της 14.12 2012, σ. 1.
   
      (2)  ΕΕ L 299 της 16.11.2007, σ. 1.